**Doložka**

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Odhad dopadov na verejné financie**

Predkladaný návrh zákona **nepredpokladá zvýšené nároky na štátny rozpočet.**

**A.**

**Navrhovanou úpravou sa navrhuje:**

**I. vypustiť:**

1. súdny poplatok za žalobu na náhradu škody spôsobenú nezákonným rozhodnutím orgánu verejnej moci alebo jeho nesprávnym úradným postupom,

Dopad: predpokladaný výpadok príjmov zo štátneho rozpočtu na rok 2007 500 000 Sk – obdobne v roku 2008 a 2009.

Celková suma 2007 až 2009: 1 500 000 Sk

1. súdny poplatok v položke 10 písmeno e) v sadzobníku súdnych poplatkov zákona o súdnych poplatkoch (porov. platné znenie*:„za konanie o žalobách proti rozhodnutiam a postupom ústredných orgánov štátnej správy a iných orgánov s pôsobnosťou pre celé územie Slovenskej republiky 10 000 Sk; ak sa rozhodnutím uložila pokuta 6 % najmenej 10 000 Sk, najviac 500 000 Sk“),*

Dopad: predpokladaný výpadok príjmov zo štátneho rozpočtu:

-na rok 2007 500 000 Sk

-na rok 2008 1 mil. Sk

-na rok 2009 1. mil. Sk

Celková suma 2007 až 2009: 2 500 000 Sk.

1. súdny poplatok za podanie odporu proti platobnému rozkazu**.**

Dopad: predpokladaný výpadok príjmov zo štátneho rozpočtu vzhľadom na navrhovanú účinnosť zákona:

* na rok 2007 7 395 000 Sk
* na rok 2008 11 630 500 Sk
* na rok 2009 8 803 300 Sk

Celková suma 2007 až 2009: 27 828 300 Sk

**II. znížiť:**

percentuálnu sadzbu súdneho poplatku za vyporiadanie bezpodielového spoluvlastníctva manželov v prípade zmieru z 3 % na 1 %.

Dopad:: predpokladaný výpadok príjmov zo štátneho rozpočtu na rok 2007 500 987 Sk. A obdobný trend možno očakávať aj v nasledujúcich rokoch 2008 a 2009.

Celková suma 2007 až 2009: 1 502 961 Sk.

**III. zaviesť:**

súdny poplatok za vyhotovenie rovnopisu elektronického podania s prílohami (položka 20a).

Dopad: predpokladá sa zvýšenie príjmov do štátneho rozpočtu.

Novozavedený súdny poplatok podľa položky 20a pokryje výpadok v príjmovej časti rozpočtu.Len z nateraz otvorených DVD a CD – nosičoch došlo 44 623 podaní. Pri najnižšom poplatku 200 Sk za návrh na začatie konanie by súdne poplatky predstavovali **8 924  600 Sk.** Kalkulovalo sa pritom iba s otvorenými DVD a CD – nosičmi. Ide len o minimálny hrubý odhad, nakoľko nie na všetkých súdoch sa podarilo otvoriť predmetné nosiče a zistiť presný počet podaní.

Za každé podanie, ktoré nie je podaním vo veci samej (tzv. nemeritórne podanie) bude musieť poplatník zaplatiť najmenej 50 Sk, takže keď zoberieme do úvahy len jedno nemeritórne podanie popri žalobe, tak predpokladaný príjem do štátneho rozpočtu – 8 924 600 Sk – **sa navýši o 2 231 150 Sk** spolu teda by len pri jednom podaní išlo o sumu **11 155 750 Sk.** Pri dvoch podaniach by išlo už o sumu **13 386 900 Sk.** V súdnom konaní účastníci spravidla podávajú niekoľko podaní a to nielen v prvostupňovom konaní, ale aj v odvolacom konaní, takže tento návrh zákona je vo vzťahu k príjmovej časti štátneho rozpočtu **jednoznačne pozitívny.**

Novo zavedený navrhovaný súdny poplatok sa pritom nijako nedotkne sociálne slabších vrstiev obyvateľstva, pretože stále zostávajú zachované iné formy podania (napríklad v písomnej forme, ústne do zápisnice). Pokiaľ ide o výšku novonavrhovaného súdneho poplatku 2 Sk za stranu, najmenej 200 Sk za meritórne podanie a 50 Sk za nemeritórne podanie, táto výška súdneho poplatku je prijateľná pre široké vrstvy obyvateľstva.

**B. Rekapitulácia – celkový vplyv na štátny rozpočet**

Predpokladaný celkový hrubý úbytok príjmov zo štátneho rozpočtu na roky 2007 až 2009: 33 331 261 Sk.

Ministerstvo spravodlivosti Slovenskej republiky pri kalkulácii v bode III v časti A vychádzalo pri sume 11 155 750 Sk (z toho 8 924 600 Sk za návrhy na začatie konania a 2 231 150 Sk za nemeritórne podania) len z nateraz - t.j.  za rok 2006 a za január roku 2007 - otvorených CD a DVD – nosičov. Ide len o minimálny hrubý odhad – dolnú hranicu - nakoľko nie na všetkých súdoch sa podarilo otvoriť predmetné nosiče a zistiť presný počet podaní. Podľa údajov zo súdov nápad takýchto podaní neustále pokračuje. Z tohto dôvodu je vysoko reálne, že výška príjmov 13 386 900 Sk bude dosiahnutá aj v roku 2007.

Rekapitulácia: Vzhľadom na zavedenie súdneho poplatku v položke 20a je **návrh zákona vo vzťahu k príjmovej časti štátneho rozpočtu pozitívny** (bod III v časti A ). Návrh zákona nepredpokladá výpadok zo štátneho rozpočtu.

**2. Odhad dopadov na obyvateľov, hospodárenie podnikateľskej sféry a iných právnických osôb**

Realizáciou predloženého návrhu zákona sa nepredpokladá negatívny vplyv na obyvateľov ani na hospodárenie podnikateľskej sféry a iných právnických osôb.

**3. Odhad dopadov na životné prostredie**

Realizáciou predloženého návrhu zákona sa nepredpokladá negatívny vplyv na životné prostredie.

**4. Odhad dopadov na zamestnanosť**

Predpokladá sa, že realizácia predloženého návrhu zákona nebude mať vplyv na zamestnanosť občanov Slovenskej republiky.

**5. Analýza vplyvov na podnikateľské prostredie**

Realizáciou predloženého návrhu zákona sa nepredpokladá negatívny vplyv na podnikateľské prostredie.